钦定古今图书集成/明伦汇编/官常典/第697卷 > 艾穆
## 钦定古今图书集成/明伦汇编/官常典/第697卷 > 艾穆

按《明外史》本传：“穆字和父，平江人。以乡举署阜城教
谕，邻郡诸生赵南星、乔壁星皆就学焉。入为国子助
教。张居正知穆名，欲用为诰敕房中书舍人，不应。万
历初，擢刑部主事，进员外郎，录囚陕西。时居正法严，
决囚不如额者罪，穆与御史议，止决二人。御史惧不
称，穆曰：‘我终不以人命博官也’。还朝，居正盛气谯让”，
穆曰：“主上冲年，小臣体好生之德，佐公平允之治，有
罪甘之。”揖而退。及居正遭丧夺情，穆私居叹息，遂与
主事沈思孝抗疏谏曰：“自居正夺情，妖星突见，光逼
中天。言官曾士楚、陈三谟甘犯清议，率先请留，人心
顿死，举国如狂。今星变未销，火灾继起，臣敢自爱其
死，不洒血一为陛下言之。陛下之留”居正也，动曰“为
社稷故。夫社稷所重，莫如纲常。而元辅大臣者，纲常
之表也。纲常不顾，何社稷之能安？且事偶一为之者，
例也；而万世不易者，先王之制也。今弃先王之制，而
从近代之例，如之何其可也？”居正今以例留，腆颜就
列矣。异时国家有大庆贺、大祭祀，为元辅者欲避则
害君臣之义，欲出则“伤父子之情，臣不知陛下何以
处居正，居正又何以自处也？”徐庶以母故辞于昭烈
曰：“臣方寸乱矣。居正独非人子而方寸不乱耶？位极
人臣，反不修匹夫常节，何以对天下后世？臣闻古圣
帝明王，劝人以孝矣，未闻从而夺之也。为人臣者，移
孝以事君矣，未闻为所夺也。以礼义廉耻风天下，犹
恐不足。顾乃夺大臣之哀以为荣，使天下为人子者，
皆忘三年之爱于其父，常纪坠矣。异时即欲以法度
整齐之，何可得耶？陛下诚眷居正，当爱之以德，使奔
丧终制，以全大节，则纲常植而朝廷正，朝廷正而百
官万民莫不一于正，灾变无不可弭矣。”时吴中行、赵
用贤请令居正奔丧，葬毕还朝，而穆思孝直请令终
制，故居正尤怒。中行、用贤杖六十，穆、思孝皆八十，加
梏拲，置之诏狱。越三日，以门扉昇出城，穆遣戍凉州。
创重不省人事，既而复苏，遂诣戍所。穆，居正乡人也。
居正语人曰：“昔严分宜时未有同乡攻击者，我不得
比分宜矣。”九年大计，复寘穆、思孝察籍。及居正死，言
官交荐，起户部员外郎，迁四川佥事，屡迁太仆少卿。
十九年秋，擢右佥都御史，巡抚四川。故崇阳知县周
应中、宾州知州叶春及行义过人，穆举以自代，不报。
既之官，有告播州宣慰使杨应龙叛者，贵州巡抚叶
梦熊请征之。蜀人多言“应龙不愿赴贵州”，乃逮至重
庆，对簿，论斩输赎，放之还。穆病归，未几卒。后应龙复
叛，议者追咎穆，夺其职。乔壁星，临城人，官右佥都御
史，亦巡抚四川。叶春及，归善人。由乡举授福清教谕。
上书陈时政，《纚纚》三万言。